Tre uopklarede røverier mod samme butik får nu Nordjyllands Politi til at vise billeder af gerningsmanden.

Siden september er Aldi på Holmevej i Farsø blevet udsat for røveri tre gange. Seneste røveri fandt sted tirsdag omkring klokken 20 og som ved de tidligere røverier har gerningsmanden truet sig til kontanter med en kniv. - Der kan nemt være tale om den samme gerningsmand, sagde vagtchef Åge Pedersen tirsdag. Ingen af de tre røverier er opklaret og derfor går politiet nu ud med overvågningsbilleder af gerningsmanden i håb om at få hjælp til opklaringen af i hvert fald det seneste røveri. Gerningsmanden beskrives som en ung mand, slank eller almindelig af bygning. Han var iført en mørk eller sort jakke med rød hættetrøje under. For ansigtet havde han et sort og hvidt tørklade. Man var iført mørkeblå bukser med en større hvid tegning på det højre ben og hvide tegn over baglommerne. Han bar en grøn plasticpose fra Føtex og truede ekspedienten med en kniv på cirka 20 centimeter. Oplysninger om røveriet eller gerningsmanden kan gives til Nordjyllands Politi på telefon 114.